อัพเดตสถาณการณ์การเร่งฉีดวัคซีนโควิดในประเทศ เราคาดว่าแผนการฉีดวัคซีนจะสามารถกลับมาดำเนินการตามแผนที่วางไว้ได้ ยังมีมุมมองบวกต่อหุ้นกลุ่ม reopening หากย่อลงมาถือเป็นโอกาสในการสะสมลงทุน/ กรอบ SET 1640 +/- หุ้นแนะนำ MAKRO, AMATA
15 มิถุนายน 2564

อัพเดตสถาณการณ์การเร่งฉีดวัคซีนโควิดในประเทศ หลังจากที่ทางรัฐบาลได้ประกาศเร่งฉีดวัคซีนพร้อมกันทั่วประเทศในวันที่ 7 มิ.ย. 64 ที่ผ่านมา ซึ่งในช่วงสองสามวันแรกรายงานจำนวนของผู้ได้รับการฉีดวัคซีนต่อวันที่ค่อนข้างน่าพอใจเฉลี่ยประมาณ 4 แสนรายต่อวัน (วันที่ 7 มิ.ย. จำนวน 416,847 โดส ,วันที่ 8 มิ.ย. จำนวน 472,128 โดส, วันที่ 9 มิ.ย. จำนวน 336,674 โดส) เพิ่มความคาดหวังแก่นักลงทุนว่าประเทศไทยอาจสามารถฉีดวัคซีนได้เร็วกว่า Base case ของ ธปท. ที่คาดว่าจะเกิด Herd Immunity 3Q22 มาเป็นช่วง 1Q22 แทนหรือมีโอกาสที่จะสามารถฉีดวัคซีนได้ 100 ล้านโดสภายในปีนี้ตามเป้าหมาย ส่งผลให้นักลงทุนหันเข้าซื้อกลุ่มหุ้น reopening ที่จะได้ประโยชน์จากการเปิดเมืองเร็วขึ้น อย่างไรก็ตามในช่วงวันที่ 10 มิ.ย. เป็นต้นมา จำนวนการฉีดวัคซีนต่อวันเริ่มลดลงอย่างมีนัยยะ (วันที่ 10 มิ.ย. 223,315 โดส, วันที่ 11 มิ.ย. 308,012 โดส, วันที่ 12 มิ.ย. 106,172 โดส, 13 มิ.ย. 106,882 โดส) ส่งผลให้ค่าเฉลี่ย 7 วันลงมาอยู่ราว 2.8 แสนโดสต่อวัน โดยความล่าช้าที่เกิดขึ้นโดยเฉพาะในกทม. นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขยืนยันว่าไม่ได้มาจากปัญหาขาดวัคซีน แต่เป็นปัญหาจากการบริหารจัดการการกระจายวัคซีนของคณะกรรมการโรคติดต่อจังหวัด/ กทม. ซึ่งเป็นผู้บริหารจัดการ สำหรับการฉีดให้สมดุลกับวัคซีนที่ได้รับ ซึ่งการที่มีเปิดให้ประชาชนจองผ่านหลายช่องทางไม่ว่าจะเป็น “หมอพร้อม”, “ไทยร่วมใจ”, ผู้ประกันตนหรือผ่านทาง รพ. เอกชน อาจทำให้เกิดความสับสนและติดขัดไปบ้างในช่วงแรก ส่งผลให้ในหลายพื้นที่ต้องประกาศขอเลื่อนวันนัดฉีดวัคซีนออกไปก่อน ถึงแม้ว่าประเด็นดังกล่าวอาจส่งผลกดดันระยะสั้นต่อกลุ่มหุ้น reopening แต่เรายังมีมุมมองว่าปัญหาดังกล่าวจะได้รับการแก้ไขและจำนวนวัคซีนที่จะเริ่มทยอยเข้ามาอย่างต่อเนื่องจะช่วยลดปัญหาติดขัดที่เกิดขึ้นได้ ทั้งนี้กระทรวงสาธารณสุขได้มีการเตรียมการไว้เรียบร้อยแล้วจำนวน 100 ล้านโดส ในปี 2564 (สำหรับประชากร 50 ล้านคนหรือ 70% ของจำนวนประชากรไทย) โดยแบ่งเป็นซิโนแวคประมาณ 8 ล้านโดส แอสตราเซเนกา 61 ล้านโดส ไฟเซอร์ 20 ล้านโดสและจอห์นสันแอนด์จอห์นสัน อีก 5 ล้านโดส รวมเป็น 94 ล้านโดส ซึ่งในส่วนของจอห์นสันแอนด์จอห์นสัน 5 ล้านโดส จะมีค่าของวัคซีนมากกว่าชนิดอื่น 2 เท่า จึงทำให้ถ้าเรารวมวัคซีนทั้งหมดจะมีวัคซีนประมาณ 99 ล้านโดส นอกจากนั้นกระทรวงสาธารณสุขได้เตรียมจัดการหาซื้อเพิ่มเติมอีกจึงคาดว่าวัคซีนของประเทศไทยจะมีเพียงพอ นอกจากนี้สำหรับแผนการฉีดวัคซีนที่ศบค.หารือกับกระทรวงสาธารณสุขยังยืนยันตามเดิมว่าเดือน มิ.ย.จะมีการฉีดวัคซีนประมาณ 6 ล้านโดส สำหรับเดือนถัดๆ ไป จะฉีดประมาณเดือนละ 10 ล้านโดส เป็นอย่างน้อย ดังนั้นคาดว่าการฉีดวัคซีนครบเข็มแรกจากจำนวนประชากร 50 ล้านคนภายในประมาณเดือน ก.ย.หรืออย่างช้าเดือน ต.ค.
กลยุทธ์การลงทุน เราคาดว่าแผนการฉีดวัคซีนจะสามารถกลับมาดำเนินการตามแผนที่วางไว้ได้ ดังนั้นเราจึงยังมีมุมมองเป็นบวกต่อหุ้นกลุ่ม reopening ที่จะค่อยๆฟื้นตัวจากการเปิดเมืองและหากกลุ่มนี้มีการปรับตัวย่อลงมาถือเป็นโอกาสในการสะสมลงทุน
มุมมองตลาดหุ้น/กลยุทธ์การลงทุน คาดกรอบ SET 1640 +/- หุ้นแนะนำ MAKRO, AMATA
หุ้นแนะนำ  1) MAKRO (ราคาพื้นฐาน 45.80 บาท) งบ 1Q21 ที่ยังรายงานกำไรติดลบ QoQ จากผลกระทบของโควิดระลอกสอง ทั้งนี้เราคาดหวังการฟื้นตัวดีขึ้นจากการเปิดเมืองในช่วง 2H21 และหุ้นยังมีระดับมูลค่าที่น่าสนใจ 2) AMATA (ราคาพื้นฐาน 22.60 บาท) ถึงแม้ว่าผลประกอบการ 2Q21 จะยังทรงตัวจาก 1Q21 แต่เราคาดหวังการขายที่ดินในไทยและเวียดนามจะกลับมาแข็งแกร่งในช่วงครึ่งปีหลังและปีหน้า
รายงานตัวเลขเศรษฐกิจสัปดาห์นี้:  - 
วันพุธ ติดตาม ตัวเลข CPI ของอังกฤษเดือน พ.ค. คาด +1.8% YoY ตัวเลขผลผลิตภาคอุตสาหกรรมของจีน เดือน พ.ค. คาด +8.9% YoY ยอดขออนุญาตก่อสร้างของสหรัฐฯ เดือน พ.ค. คาด +0.4% MoM เป็น 1.74 ล้านยูนิต ตัวเลขบ้านก่อสร้างใหม่ของสหรัฐฯ เดือน พ.ค. คาด +3.8% MoM เป็น 1.63 ล้านยูนิต ตัวเลขปริมาณสต๊อกน้ำมันดิบรายสัปดาห์ของสหรัฐฯ คาด -2.036 ล้านบาร์เรล และผลการประชุมธนาคารกลางสหรัฐฯ คาดคงดอกเบี้ยนโยบายที่ 0.25%
วันพฤหัสฯ ติดตาม ตัวเลข CPI และ Core CPI ของยูโรโซน เดือน พ.ค. คาด +2.0% และ +0.9% YoY ตามลำดับ ตัวเลขการขอรับสวัสดิการว่างงานของสหรัฐฯ รายสัปดาห์คาด +3.6 แสนตำแหน่ง (-4.3% WoW)
 วันศุกร์ ติดตาม ตัวเลขยอดผลิตและยอดขายรถยนต์ของไทยเดือน พ.ค. ผลการประชุมธนาคารกลางญี่ปุ่นคาดคงดอกเบี้ยนโยบายที่ -0.10% ตัวเลข Retail Sales ของอังกฤษเดือน พ.ค. คาด +1.8% MoM และ +29.2% YoY